Concert al liber per pliras vuschs

Da Pietro De Marchi

Chor: Els n'èn betg pli ils Egipzians en la sumbriva da lur palmas,
vesas forsa Dschingis Khan a las portas da l'Islam?
Ed ils Etruscs ed ils Aztecs, ed ils Mayas ed il Fenizs
ed ils Skits ed ils Hettits, nua èn els ids?

La studenta: Perstgisa, signur Darwin, ma er ina naziun
è ina spezia animalica che ristga l'extincziun?

L'istoriograf: Igl era ina giada, gnanc uschè daditg,
ch'ils Helvets eran paucs, fitg paucs en lur vitgs...
Per in pèr Svizzer damain, fa quai mal fitg?

L'econom: Na, faschai dapli uffants, na sajas glischents
il stadi ha basegn da contribuents!

La single: Far uffants a provisiun per garantir nossa pensiun?
Jau na ves la raschun, na datti in'autra soluziun?

Ils giuvens revoltond: Cedì, vus vegls,
bandunai voss pultruns, laschai dar ils timuns:
il futur è en noss mauns!

Ils vegls che na cedan: Tgi ch'ha dà ha dà,
tgi ch'ha gì ha gì: nus essan voss passà
e voss avegnir!

Ils alternativs: Giu cun ils metusalems da vita sabientscha
che vulan dictar leschas a nossa conscienza!

Chor: Els n'èn betg pli ils Egipzians en la sumbriva da lur palmas,
vesas forsa Dschingis Khan a las portas da l'Islam?
Socrates e Plato han bandunà lur agora,
damaun arriva in nov di, che vegn e va!

Translaziun: Rita Cathomas-Bearth